梅花石吟
作者：舒岳祥
朝代：宋

paragraphs: 梅花樹下梅花石，花作玉痕石鐵色。
黄筌粉本花光枝，風吹數片尤奇特。
何年處士橫斜句，影落寒溪印苔磧。
又疑飛自羅浮來，花僊謫墮投蒼璧。
或是天星下隕時，打著梅梢滅不得。
若非曾支織女機，機上花紋相照射。
定是荆和泣玉時，淚入璞間餘點滴。
不然越女昔浣紗，指痕印粉難揩拭。
荒唐詭幻不可窮，我自稽經探根極。
傅巖人去實和羹，花落空巖餘此迹。
花開花落幾春風，棄捐牆角真堪惜。
携向簷前洗濯看，相對無言三太息。